Document ID: 31994R2527

KOMISSION ASETUS (EY) N:o 2527/94,
annettu 19 päivänä lokakuuta 1994,
asetuksen (ETY) N:o 3567/92 muuttamisesta lampaan- ja vuohenliha-alan tilakohtaisten enimmäismäärien, kansallisten varantojen ja oikeuksien siirron soveltamista koskevien yksityiskohtaisten sääntöjen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan- ja vuohenliha-alan yhteisestä markkinajärjestelystä 25 päivänä syyskuuta 1989 annetun neuvoston asetuksen (ETY) N:o 3013/89(1), sellaisena kuin se on viimeksi muutettuna asetuksella (EY) N:o 1886/94(2), ja erityisesti sen 5 a artiklan 4 kohdan ja 5 b artiklan 4 kohdan,
sekä katsoo, että
komission asetuksessa (ETY) N:o 3567/92(3), sellaisena kuin se on viimeksi muutettuna asetuksella (EY) N:o 1720/94(4), säädetään tietyistä palkkio-oikeuksien siirtoon ja oikeuksien myöntämiseen kansallisesta varannosta liittyvistä säännöistä,
vääristymien välttämiseksi maksutta kansallisesta varannosta palkkio-oikeuksia saaneiden tuottajien ja muiden tuottajien välisessä kohtelussa olisi maksutta kansallisesta varannosta oikeuksia saaneille tuottajille toisaalta myönnettävä mahdollisuus asianmukaisesti perusteltuihin poikkeustapauksiin, joissa ei sovelleta asetuksen (ETY) N:o 3567/92 6 artiklan 1 kohdan säännöksiä, ja toisaalta säädettävä tietystä sallivuudesta nykyisen säännön suhteen, jossa määrätään, että kyseisten tuottajien on käytettävä kaikki oikeutensa kolmen markkinointivuoden aikana,
saatavissa olevien ja tuottajien osalta käyttämättömien palkkio-oikeuksien paremman liikkuvuuden varmista- miseksi olisi myös alennettava siirtoja ja väliaikaista luovutusta koskevien oikeuksien vähimmäiskynnystä,
palkkio-oikeuksien siirtojen ja väliaikaisten luovutusten hallinnollisesta johdosta saatu kokemus on osoittanut, että on suotavaa antaa jäsenvaltioiden tarvittaessa vahvistaa mainittujen siirtojen ja väliaikaisten luovutusten ilmoittamista toimivaltaisille viranomaisille koskeva määräaika, jonka olisi sijoituttava mahdollisimman lähelle sitä päivämäärää, jolloin tuottajien on esitettävä palkkiohakemuksensa; tämän vuoksi olisi myös mukautettava sitä määräaikaa, jonka aikana toimivaltaisten viranomaisten on ilmoitettava kyseisille tuottajille uusista mainittujen siirtojen ja väliaikaisten luovutusten seurauksena määritetyistä rajoista,
tämän vuoksi olisi muutettava asetus (ETY) N:o 3567/92 ja
tässä asetuksessa säädetyt toimenpiteet ovat lampaan- ja vuohenlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3567/92 seuraavasti:
1) Korvataan 6 artiklan 1 kohta seuraavasti:
"1. Palkkio-oikeuksia maksutta kansallisesta varannosta saaneen tuottajan tapauksessa ja lukuunottamatta asianmukaisesti perusteltuja poikkeustapauksia:
a) tuottaja ei kolmen seuraavan markkinointivuoden aikana saa siirtää ja/tai väliaikaisesti luovuttaa oikeuksiaan,
b) jos tuottaja ei kolmen seuraavan markkinointivuoden aikana ole keskimäärin käyttänyt vähintään 90 prosenttia oikeuksistaan, jäsenvaltion on otettava takaisin ja siirrettävä kansalliseen varantoon mainittujen kolmen markkinointivuoden aikana käyttämättä jätettyjen oikeuksien keskiarvo."
2) Korvataan 7 artiklan 1 ja 2 kohta seuraavasti:
"1. Vahvistetaan tilaa siirtämättä toteutettua osittaista siirtoa koskevien palkkio-oikeuksien vähimmäis- määräksi:
- kymmenen oikeutta niiden tuottajien osalta, jotka omaavat vähintään 100 palkkio-oikeutta,
- viisi oikeutta niiden tuottajien osalta, jotka omaavat vähintään 20 ja enintään 99 oikeutta.
Vähemmän kuin kaksikymmentä oikeutta omaavien tuottajien osalta ei säädetä vähimmäismäärää.
2. Palkkio-oikeuksien siirto sekä oikeuksien väliaikainen luovutus voivat tulla voimaan vasta sen jälkeen, kun oikeuden siirtävä ja/tai luovuttava sekä vastaanottava tuottaja ovat samanaikaisesti ilmoittaneet niistä jäsenvaltion toimivaltaisille viranomaisille.
Tämä tiedonanto on tehtävä jäsenvaltion vahvistamassa määräajassa ja viimeistään silloin, kun oikeuden vastaanottava tuottaja jättää palkkiohakemuksensa."
3) Korvataan 9 artikla seuraavasti:
"9 artikla
Palkkio-oikeuksien siirron tai väliaikaisen luovutuksen osalta jäsenvaltioiden on määritettävä uusi tilakohtainen enimmäismäärä ja annettava kyseisille tuottajille tiedoksi viimeistään kuudenkymmenen päivän kuluttua tuottajan palkkiohakemuksen esittämiskauden viimeisestä päivästä heidän oikeuksiensa lukumäärä."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuotta 1995 ja sitä seuraavia markkinointivuosia koskeviin palkkiohakemuksiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä lokakuuta 1994.

Labels: 12
17
5
6